Päihtyneen autovarkaus päättyi takaa-ajoon Lahden keskustassa - poliisi löi sivulasin sisään

Poliisin takaa-ajama auto saatiin pysäytetyksi Kauppakadulla. Lukijan kuva

Sara Vainio

Lahden keskustassa nähtiin perjantaina aamulla hurja takaa-ajo, kun poliisi otti kiinni kaaharin. Henkilöauton varastanut lahtelaismies ajoi poliisia pakoon suurta ylinopeutta Kirkkokadun ja Mariankadun kautta Kauppakadulle.

Kauppakadulla kuljettaja ajoi auton Paavolan Citymarketin suunnasta suoraan yli liikenneympyrästä, silminnäkijä kertoo. Auto lähti heittelehtimään ja pyörähti lopulta ympäri nokka tulosuuntaan. Siviilipoliisi pääsi kaartamaan auton nokan eteen. Poliisi nousi autosta, iski lasin sisään takaa-ajetun auton kuljettajanpuoleisesta ovesta ja nappasi kuskin kiinni. Hänet on tuotu Lahden poliisiasemalle

Varkaus tapahtui keskustassa puoli kahdeksan aikaan aamulla. Poliisipartiot saivat rikoksesta tiedon tuoreeltaan, ja yksi partio tapasi tekijän välittömästi. Takaa-ajoksi tilanne äityi, kun päihtynyt autovaras lähti ajamaan karkuun häntä lähestynyttä poliisia.

Hämeen poliisi vahvistaa, että takaa-ajettu mies on saatu kiinni ja hänet on tuotu poliisiasemalle. Tekijä on virkavallalle entuudestaan tuttu.

Tapahtunutta tutkitaan moottorikulkuneuvon käyttövarkautena, törkeänä liikenneturvallisuuden vaarantamisena, kulkuneuvon kuljettamisesta oikeudetta ja rattijuopumuksena.